text:
Si è sierade la grande fieste enogastronomiche furlane che si davuelç a Udin a metât di Setembar. Friuli Doc 2010 e à vût come titul «Aghe e claps, cûr dal Friûl», scrit par furlan.
La sielte di doprâ la nestre lenghe tal titul uficiâl nus è someât un bon segnâl, ancje se no si pues contentâsi. Dut câs o marchìn ancje il fat che no si à dome «mangjât e bevût», parcè che tancj a son stâts i moments dulà «bocje e stomit» a àn lassât puest a «cjâf e cûr». Ancje La Patrie dal Friûl e Glesie Furlane, midiant de Provincie di Udin, grazie a la sensibilitât dal President Pieri Fontanini e dal Assessôr al Turisim Franco Mattiussi, pal secont an a àn vude la pussibilitât di incuintrâ «la place».
Uniche note stonade, a part la ploie (ma a chê no si comande), la contemporanietât di Friuli Doc cun Pordenonelegge… al pâr dal impussibil no rivâ ancjemò a metisi dacuardi par evitâ di colâ te stessis zornadis. (Redazion)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


c: text/html

text:
«Niente di meglio delle canzonette ha il potere magico, abiettamente poetico, di rievocare un “tempo perduto”. Io sfido chiunque a rievocare il dopoguerra meglio di quel che possa fare il Boogie-Woogie». Cun chestis peraulis Pier Paolo Pasolini nus puarte indaûr tai agns dal dopovuere, cuant che al cjapave part cun ferbince aes seradis di bal tai paîs dal Friûl. E il bal al sarà ben presint tal so romanç di formazion “Il sogno di una cosa”, ma ancje in “Romàns” li che al scrîf des sagris “dall’aria arcaica e famigliare” e dal “stanzone del ballo dove la folla toccava l’acme del buon umore e della confusione”. Romàns al è il non di fantasie dal borc rurâl che Pasolini al ambiente tra il 1947 e il 1949 la conte omonime, publicade postume tal 1994. Il paîs reâl che al corispuint a Romàns al è Borc Runcis (S. Zuan di Cjasarse) e li, joibe ai 23 di Avost, aes 9 di sere, il mestri Nicola Milan e i siei musiciscj a ciraran di fâ tornâ a vivi la magjie e lis emozions des seradis di bal di chei agns, cul repertori di in chê volte. La iniziative e jentre te rassegne “Lusignis”, inmaneade dal Comun di Cjasarse tai lûcs li che a son nassudis lis oparis di Pasolini e ispirade di chês besteutis che il poete, intun articul innomenât dal 1975 jessût sul Corriere della Sera, al denunzià la disparide intun Friûl simpri mancul in sintonie cu la nature par vie dai cambiaments in at te societât cu la rivade dal consumisim capitalistic.
Ultin apontament de rassegne vinars ai 14 di Setembar, aes 9 di sere, tal Teatri comunâl “Pasolini” di Cjasarse cul monolic “Solchi – Pasolini è il Luogo” dal Teatro della Sabbia, cun Caterina Comingio e la vôs e lis fotos di Elio Ciol. Informazions al numar 0434/873981. ❚
CE FÂ? La magjie dal bal ai timps di Pasolini............
«Niente di meglio delle canzonette ha il potere magico, abiettamente poetico, di rievocare un “tempo perduto”. Io sfido chiunque a rievocare il dopoguerra meglio di quel che possa fare il Boogie-Woogie». Cun chestis peraulis Pier Paolo Pasolini nus puarte indaûr tai agns dal dopovuere, cuant che al cjapave part cun ferbince aes seradis di bal tai paîs dal Friûl. E il bal al sarà ben presint tal so romanç di formazion “Il sogno di una cosa”, ma ancje in “Romàns” li che al scrîf des sagris “dall’aria arcaica e famigliare” e dal “stanzone del ballo dove la folla toccava l’acme del buon umore e della confusione”. Romàns al è il non di fantasie dal borc rurâl che Pasolini al ambiente tra il 1947 e il 1949 la conte omonime, publicade postume tal 1994. Il paîs reâl che al corispuint a Romàns al è Borc Runcis (S. Zuan di Cjasarse) e li, joibe ai 23 di Avost, aes 9 di sere, il mestri Nicola Milan e i siei musiciscj a ciraran di fâ tornâ a vivi la magjie e lis emozions des seradis di bal di chei agns, cul repertori di in chê volte. La iniziative e jentre te rassegne “Lusignis”, inmaneade dal Comun di Cjasarse tai lûcs li che a son nassudis lis oparis di Pasolini e ispirade di chês besteutis che il poete, intun articul innomenât dal 1975 jessût sul Corriere della Sera, al denunzià la disparide intun Friûl simpri mancul in sintonie cu la nature par vie dai cambiaments in at te societât cu la rivade dal consumisim capitalistic.

robotstxt: allowed

filter: keep


text:
Chest an al è spazi ancje pal furlan intal program di chel che al è deventât intai agns il cartelon di spetacui di teatri e culture pai fruts plui biel e plui vivarôs de nestre regjon: si trate di Trallallero, festival rivât ae edizion numar 11 che si davuelç in cuatri Comuns (cun centri a Dartigne), cuntun totâl di 22 spetacui di tantis compagniis diferentis. Cun di plui, dai 8 ai 17 di Otubar laboratoris e mostris a laran a jemplâ – come in ogni altre edizion – lis ativitâts che a son indreçadis a un public sot dai 14 agns, de scuele de infanzie fintremai aes mediis di prin grât, di un aspiet didatic e educatîf di prime cualitât.
◆ In cheste ocasion al sarà ancje spazi, come dit, par une produzion furlane: un conciert spetacul che Leo Virgili e Nicole Coceancig a proponaran a Dartigne tal Teatri Lavaroni ai 15 di Otubar e che si clame “Bota e rispuesta”. Une cerce di Friûl inte suaze dai events che a tirin dongje simpri di plui operatôrs e critics dal setôr di dute Italie, ma ancje dal forest. La cognossince reciproche de int che e lavore in chest cjamp particolâr dal teatri e je une ocasion di confront e di miorament par ducj, ma soredut pai fruts e je une biele setemane par imparâ un grum di robis cun gjonde e divertiment. Tancj i apontaments une vore interessants, cun spetacui che a van di Dario Fo a Peter Pan passant pai esui di Istrie e Dalmazie e fasint di voli ae musiche e ae formazion, une des clâfs che il Festival al à cirût di no dismenteâ mai in ogni edizion. Di fat, Teatro al Quadrato, la associazion che lu inmanee di simpri, e à une vision dal teatri pe infanzie une vore integrade te comunitât e e à simpri cjapât dentri inte sô ativitât docents des scuelis di ogni fate e di ogni grât.
◆ In gracie di cheste rêt di colaborazions, il festival al è cressût une vore tal timp: cuant che al è nassût, tal 2011, al proponeve doi dîs di spetacui par un totâl di 80 spetatôrs, ma tal 2019 al è rivât a une interie setemane di events che e à vût 1500 spetatôrs. Il Festival no si è fermât nancje l’an passât. E la incressite no si ferme, cu la poie dal Ent Regjonâl Teatrâl, dal Comun di Dartigne e dai Amîs dal Teatri di Dartigne, Fondazione Friuli, Promoturismo FVJ. Altris partners a son: Assitej Italia, Istitût Comprensîf di Tarcint, Aracon, Segni d’Infanzia (Mantue) e Straligut Teatro (Siene), Zavod Kuskus Umetniška Produkcija (Lubiane), Lutkarska Organizacija koju Fakat Trebamo – LOFT (Zagabrie), SPK Teatro (Pordenon), CICT (Tarcint), Rasmus (Dartigne) e lis Pro Loco di Segnà e di Dartigne. Il program si lu cjate su sît www.trallallerofestival.com. ❚
Redazion
Ancje la marilenghe intal program di Trallalero, il festival di teatri pai fruts che al plâs ancje ai grancjRedazion
Chest an al è spazi ancje pal furlan intal program di chel che al è deventât intai agns il cartelon di spetacui di teatri e culture pai fruts plui biel e plui vivarôs de nestre regjon: si trate di Trallallero, festival rivât ae edizion numar 11 che si davuelç in cuatri Comuns (cun centri a Dartigne), cuntun totâl di 22 spetacui di tantis compagniis diferentis. Cun di plui, dai 8 ai 17 di Otubar laboratoris e mostris a laran a jemplâ – come in ogni altre edizion – lis ativitâts che a son indreçadis a un public sot dai 14 agns, de scuele de infanzie fintremai aes mediis di prin grât, di un aspiet didatic e educatîf di prime cualitât.


text:
Atents, atents, staitmi a sintî
a la notizie che us ai di dî:
al è nassût il Salvadôr,
la stele gnove di grant sflandôr.
Secui e secui lu àn spietât,
rês e sapients lu àn suspirât,
ma tune stale al è nassût:
di jessi puar al à sielzût.
Metìnsi alore a cjaminâ,
fint a Betlem o vin di lâ;
oh fortunâts, se lu cirìn:
Lui al è dongje lu cjatarìn.
In ogni puar lu incuintrarìn,
se o varìn fede lu viodarìn;
fradis, al nas nestri Signôr
cuant che tune anime al nas l’amôr.
Bon Nadâl e Bon An da la Redazion da La Patrie dal Friûl
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
A son chestis lis bielecis furlanis patrimoni mondiâl de Unesco: la zone archeologjiche e la basiliche patriarcjâl di Aquilee, ricognossudis tal 1998; lis Dolomitis furlanis intal 2009; Palù di Livence tant che sît tra i plui impuartants di palafitis neolitichis de Italie setentrionâl intal 2011. Intal stes an Cividât, cu la zone de Gastaldaga, il Templut Langobart, il complès episcopâl di Callisto, il Domo di Sante Marie Maiôr e il Museu Archeologjic Nazionâl, come prin de file dal sît nomenât: Langobarts in Italie –
I lûcs dal podê (568 – 774 d. C).
E spiete Palme, cu lis sôs oparis di difese venezianis costruidis tra il XV e il XVII secul, ven a stâi lis famosis muracis. E je cheste la candidature furlane plui resinte, presentade l’an passât de citât stelade e poiade cumò de Italie.
Si spiete dome il judizi de comission internazionâl di Parîs. Sperìn che Palme e otegni il ricognossiment uficiâl par jentrâ inte World Heritage List, vâl a dî la liste dal patrimoni mondiâl, che e conte a vuê 1.031 sîts. ❚
A.S.
I patrimonis tutelâts in Patrie............
A son chestis lis bielecis furlanis patrimoni mondiâl de Unesco: la zone archeologjiche e la basiliche patriarcjâl di Aquilee, ricognossudis tal 1998; lis Dolomitis furlanis intal 2009; Palù di Livence tant che sît tra i plui impuartants di palafitis neolitichis de Italie setentrionâl intal 2011. Intal stes an Cividât, cu la zone de Gastaldaga, il Templut Langobart, il complès episcopâl di Callisto, il Domo di Sante Marie Maiôr e il Museu Archeologjic Nazionâl, come prin de file dal sît nomenât: Langobarts in Italie –


text:
«Ciantâ Vilotis», chest il titul des seradis li che la innomenade cjantante taliane Antonella Ruggiero e à cjantât in ladin, insiemit a altris grups di marilenghe.
I doi concierts a jerin stâts inmaneâts par publicizâ la publicazion dai trê volums de “racuelte Gardner”, a pene burîts fûr dal Istitût Culturâl Ladin “Majon di Fascegn”.
I spetacui si son davuelts a Canazei e a Trent ai 14 e ai 15 di Setembar, cuntune gruesse partecipazion di public. I cjants ladins e lis vilotis furlanis a son stâts interpretâts in clâf world music de Ruggiero, dutun cun MarMar Cuisine(Val Badie), Destrani Taraf (Trentin) e i “nestris” Loris Vescovo e Caia Grimaz.
O vin sintût propit Loris Vescovo par savê cemût che a son lâts i concierts.
Loris, vêso vût avonde public?
O disarès benon: a Canazei il teatri di 400 puescj al jere dut plen, a Trent scuasit, cui siei 800 puescj.
Cemût mai la Ruggiero aie cjantât par ladin, jê che e je di Gjenue?
Jê e veve za fat alc cun coros di chenti (dal 2005 il progjet “Echi d’infinito” cun doi coros trentins, rivisitant sedi tocs alpins che siei, eseguîts dome a vôs, ndr). Fabio Chiocchetti, president di “Majon di Fascegn”, si è visât – la idee e je stade sô – e le à coinvolzude in chest progjet: la Ruggiero e je une vore vierte a chestis operazions.
I concierts proviodino un cd?
Il progjet al è stât inmaneât par promovi i trê impuartants libris gjavâts fûr de racuelte Gardner (viôt box dongje, ndr), ma al è vignût cussì ben che il produtôr de Ruggiero (che al è ancje so om) al à gole di gjavâi fûr un cd. E je ancje la pussibilitât di creâ un spetacul par lâ ator, par esempli ancje in Friûl, stant che la plui part des cjantis a son Vilotis furlanis. Starìn a viodi.
Finalmentri tu sês tornât a cjantâ, dopo la esperience di presentadôr e atôr in «Sgarfefurlans» (radiodocumentari, viôt Patrie di Lui, ndr) e «Viaç te storie» (documentari pe regjie di Massimo Garlatti Costa, ndr). Cemût gjestissistu lis dôs “carieris”?
Par me no son tantis difarencis. Come “atôr” dai documentaris o conti une storie, ma ancje come cjantant mi consideri soredut un cjantestoriis. Di fat, tal prossim disc a saran cjançons ispiradis di storiis di int incuintrade propit fasint «Sgarfefurlans».
Dree Venier
SPECIÂL. Vilotis in clâf moderne cun Antonella Ruggiero............
«Ciantâ Vilotis», chest il titul des seradis li che la innomenade cjantante taliane Antonella Ruggiero e à cjantât in ladin, insiemit a altris grups di marilenghe.


text:
Scriture Cherokee
La scriture Cherokee a è un silabari inventât da Sequoyah par scrivi la lenghe Cherokee intal an 1819. La sô invenzion a è particolarmentri interessant, pal fat che Sequoyah, devant di inventâle, nol saveve ne lei ne scrivi.
Il Silabari[cambie | modifiche il codiç]
Invenzion[cambie | modifiche il codiç]
Intor al 1809, impressionât dai "sfueis che a fevelin " dal lengaç scrit dai blancs, Sequoyah al tacà a lavorâ par meti dongje un sisteme par scrivi la lenghe cherokee. I siei prins esperiments ai forin cun pitograms/ideograms, ma bielplan chest sisteme al si trasformà in chel di un silabari: venastâi che te scriture cherokee ogni simbul al rapresente une silabe, e no un sôl foneme. Cualchidun dai caratars al somee cetant a chei dal alfabet latin , ma la lôr leture a è dal dut diferent (par esempli, la forme che par cherokee si la lei /a/ a è scrite tantche la nestre D), pal fat che Sequayah al cjapà ad esempli une scriture – l’alfabet latin – che nol ere bon di lei Il lavôr di Sequoyah al durà 12 agn, e il so prodot al si slargjà cuntune sveltece impressionant: intor al 1824, la maiorance dai Cherokees ai vevin imparât a lei e scrivi tal lôr lengaç.[1]
Descrizion[cambie | modifiche il codiç]
Ogni caratar al rapresente une silabe, come in tai kana gjaponês o inte scriture lineâr B. I prins cinc caratars a rapresentin lis vocâls isoladis; a vegnin daûr i caratars pa lis silabis combinadis di consonants e vocâls. L’ordin di leture al è de çampe a drete, e dal alt viers il bas.
Mentri che in altris lenghis, tantche il furlan la presince di desinis di miârs di silabis e impaçarès un grum une scriture silabiche, il fat che la lenghe cherokee e proviôt un numar plui scjars di silabis al rint pussibil cheste maniere di scrivile, ancje se cun cualchi fastidi che o viodarìn plui sot. L’ordin dai simbui e ancje il lôr aspiet a son stâts mudâts in tes primis disinis di agns, soredut pe influence dai missionaris, che a cirivin di assimilâ i natîfs. A’nd’è cualchi particolaritât inte maniere che cheste scriture a spiegle la lenghe cherokee. Par esempli, lis silabis che a comencin cun /ɡ/ a son scritis compagnis di chês che a comencin cun /k/, siben che chês che a tachin cun /d/ a son scritis in mût diferent di che a tachin cun /t/. Cundiplui, la scriture origjinarie no diferenzie lis vocâls lungjis di chês curtis, e par chest i scrits specialistics di vuê ai àn zontât une liniute pes vocâls lungjis. E ancje a mancje la distinzion des silabis che a finissin cun “h” o cul stop glotâl. Cussì, il caratar, Ꮡ al è doprât par scrivi su in su:dali, che al sarès il numar 'sîs' (ᏑᏓᎵ), ma il stes caratar Ꮡ al pues jessi let suh, par esempli te peraule suhdi, 'fishhook' (ᏑᏗ). Pes silabis che a finissin cuntune consonant divierse da s, h, a si dopre une silabe cuntune vocâl mude. Par esempli, ᏧᎾᏍᏗ (tsu-na-s-di) si lei ju:nsdi, venastâi 'piçul'. Ns in chest câs al ven scrit ᎾᏍ /nas/. La vocâl /a/ a è trascrite ma no pronunziade.
Storie[cambie | modifiche il codiç]
Il silabari al vè un sucès grandonon e al fo doprât par desinis di agns par stampâ il Cherokee Phoenix, un gjornâl in lenghe cherokee, par letaris, diaris e recipis medichis. Al è ancjemò doprât vuê, massime intes glesiis, ancje se i programs di scuele pe lenghe cherokee a doprin l’alfabet latin. A esist une Wikipedia che e dopre cheste scriture.
Influence pussibil sul silabari liberian Vai[cambie | modifiche il codiç]
Al è pussibil che il silabari cherokee al sedi stât un model pe scriture Vai, començât a doprâ in Liberie intôr 1832/33. Un cherokee emigrât in Liberie, Austin Curtis, e maridât intune impuartante famee Vai al divignì un impuartant capo dal popul Vai. E vadì che nol è un câs se la "scrite suntune cjase" che e puartà l’atenzion dal mont su l’esistence de scriture Vai a ere propit su la cjase di Curtis.
Rapresentazion pai ordenadôrs[cambie | modifiche il codiç]
La scriture cherokee a è rapresentade in Unicode, intes posizions da U+13A0 a U+13FD e da U+AB70 a U+ABFF.
Par cjatâ i caratars (par inglês fonts) cherokee:
Bibliografie[cambie | modifiche il codiç]
- Bender, Margaret. 2002. Signs of Cherokee Culture: Sequoyah's Syllabary in Eastern Cherokee Life. Chapel Hill: University of North Carolina Press.
- Bender, Margaret. 2008. Indexicality, voice, and context in the distribution of Cherokee scripts. International Journal of the Sociology of Language 192:91-104.
- Cherokee Language and Culture (Firm). ([200-]). Cherokee syllabary. Tulsa, OK: Cherokee Language and Culture.
- Cowan, A. (1981). Cherokee syllabary primer. Park Hill, OK: Cross-Cultural Education Center.
- Daniels, Peter T; Bright William. 1996. The World's Writing Systems. New York: Oxford University Press. pp.587-592.
- Foley, Lawrence. Phonological Variation in Western Cherokee. New York: Garland Publishing, Inc. 1980.
- Scancarelli, Janine. 2005. "Cherokee." Native Languages of the Southeastern United States. Edited by Heather K Hardy and Janine Scancarelli, 351-384.Bloomington: Nebraska Press.
- Tuchscherer, Konrad 2002 (with P.E.H. Hair). "Cherokee and West Africa: Examining the Origins of the Vai Script," History in Africa, 29, pp. 427-486.
- Walker, Willard and James Sarbaugh. 1993. The Early History of the Cherokee Syllabary. Ethnohistory 40.1: 70-94.
Leams esternis[cambie | modifiche il codiç]
- ↑ Erôr te funzion Cite: Errore nell'uso del marcatore
: non è stato indicato alcun testo per il marcatore
WS


text:
Gnûf testament
Il Gnûf Testament al è la racuelte dai 27 libris canonics che a formin la seconde part da la Bibie cristiane e che a forin scrits in seguit a la vite e al predicazion di Jesù di Nazareth. I libris dal Gnûf Testament a son scrits in grec cun plusôrs semitisims.
Contignût[cambie | modifiche il codiç]
I cuatri Vanzelis (che la tradizion e clame: seont Matieu, Marc, Luche e Zuan) e ripuartin la vite e i dets di Jesù di Nazareth, contâs cuntun particolar stîl leterari, seont ponts di viste in part difarents.
Il stes autôr dal vanzeli seont Luche al á scrit ancje i Ats dai Apuestui, dulâ che al conte la storie da lis primis comunitâts cristianis sot la guide di Jacum e Pauli. Pal lor stil e contignûts, il vanzeli seont Luche e i Ats dai Apuestui a formin scuasit une opare uniche, dividude in dos parts.
Canul[cambie | modifiche il codiç]
La formazion dal canul dal Gnûf Testament e fò puitost complicade. Al è stât adotât da la Glesie a la fin dal IV secul seont cheste liste:
- i cuatri Vanzelis:
- Vanzeli di Mateu (Mt)
- Vanzeli di Marc (Mc)
- Vanzeli di Luche (Lc)
- Vanzeli di Zuan (Gv)
- i Ats dai Apuestui (At)
- lis letaris di San Pauli:
- Letare ai Romans (Rm)
- Prime letare ai Corints (1Cor)
- Seconde letare ai Corints (2Cor)
- Letare ai Galazians (Gal)
- Letare ai Efesins (Ef)
- Letare ai Filipês (Fil)
- Letare ai Colossês (Col)
- Prime letare ai Tessalonicês (1Ts)
- Seconde letare ai Tessalonicês (2Ts)
- Prime letare a Timoteu (1Tm)
- Seconde letare a Timoteu (2Tm)
- Letare a Tito (Tt)
- Letare a Filemone (Fm)
- la Letare ai Ebreos (Eb)
- lis Letaris Catolichis:
- Letare di Jacum (Gc)
- Prime letare di Pieri (1Pt)
- Seconde letare di Pieri (2Pt)
- Prime letare di Zuan (1Gv)
- Seconde letare di Zuan (2Gv)
- Tiarce letare di Zuan (3Gv)
- Letare di Jude (Gd)
- l'Apocalis (Ap)
Leams[cambie | modifiche il codiç]
- (furlan) Il test de Biblie


text:
01 aprile 2006
Di Maian a Milan: Maxpola
Stant che cualchidun si è lamentât, ve chi une segnalazion che mi à fat Maxpola. Nol è sparît, dome che al è un tic cjapât: ve chi.
Dut câs, chei che no son inmò stâts a dâ un cuc al so sît, us segnali il leam chi in bande: a mi mi fâs murî di ridi cheste sezion...
31 commenti:
- Alessandro Venuti ha detto...
-
Per termonuke. Prima che l'articolo sulla serata in castello a Susans vada nel dimenticatoio, dagli un'occhiata che ti ho risposto. Ah..c'è una domanda anche per Christian. Agli altri scusate l'intrusione in questo nuovo argomento.
Mandi, Ale
- 1/4/06 14:55
- MaxPola ha detto...
-
ciao Alessandro! :)
dut ben?
- 1/4/06 18:40
- MaxPola ha detto...
-
Christian, e soi content che ti plasin las mes storiutes! :)
Pense che cuant che lavoravi a Lycos mi paiavin ancje par chel! Sì parceche in pratiche e scrivevi las newsletter (450.000 iscrits!!)par propmovi las gnoves sezions di lycos (tu varas capit dai "racconti" che mi riferis a sezinos di lycos che cumò no esistin pui). Sicome mi stufavi a scrivi une volte par setemane lis solitis 4 riis promozional, une dì e ai scrit il prin racconto e ai mei capos al è plasut... e cusì al è nasut Max Pola :)
Pense che cuan che ai scrit "investire nel mattone" par promovi Lycos Casa mi an rispuindut in tanç domandantmi se podevi cjataur le cjase a rome o a milan :))
Biei timps!
Grazie par il link!
mandi
- 1/4/06 18:58
- Christian Romanini ha detto...
-
dibant grazie a ti che tu mi âs fat fâ une ridade
- 2/4/06 01:40
- Alessandro Venuti ha detto...
-
Mandi Maxpola, dut ben grazie.L'unic fastidi al'è che qualchidun al pense che i events che e ai organizzat cumo e vedin atres finalitas. Cert, il periodo si preste a chest tipo di considerazion, ma cjalant le proporzion des dos robes, event a Salisburgo/Susans par un puest a conseir di Majan, beh...mi semee un poc eccesif pensa che un al organizzi dut chest cun che finalitat(se un al ha idee de mole di lavor che a è daur), e chei che e son stas e podin riferi che nol'è stat fat nisun intervent mirat o fazios.Anzi, e ai cirut in duc i mus di evita speculazions su chest, e o soi content parceche cusì al'è stat e parceche chei che son vignus e an capit le filosofie de iniziative e soredut i ospis de austrie dal club soroptimist (associazion internazional che e a une storie e dai principis ben clars in materie di etiche che no si maride cun nisun prime di vei fat le radiografie...il sito italian al'è www.soroptimist.it ) no viodin le ore di torna a fale e nus spetin lasù di lor a Salisburgo. Se il fat di save fa certes robes e di ve chei contas a è une colpe, al'ulara di che o soi colpevul. Ma a è une colpe che mi ten vulintir e che o soi ben dispost a condividi cun atris...e andè pui di qualchidun che lu sta già fasint e che nol centre nie cun le politiche e cun majan, ma che al di là di dut i crot e mi da une man!
Mandi Maxpola, e scuse il sfogo.Fas save se tu passis par Majan che e ai gust di vioditi par valuta se a è le possibilitat di sviluppa alc des tos gnoves bandes. Buine gnot, Alessandro
- 2/4/06 02:30
- Alessandro Venuti ha detto...
-
Christian, aspetto una risposta...
- 2/4/06 02:57
- MaxPola ha detto...
-
Alessandro, no sai ben le storie di chel evento che tu contis tu, ma e sai une robe: che cualsiasi robe che tu organizis a Majan tu ses "soggetto a critiche". Simpri! Cal sedi balon, otave di Pasche, corse in biciclete o robes pui grandes. E ti feveli savint ce che dis parceche, come che tu sas, ancje jo e ai fat alc a Majan (dimi che tu ti impensis che senò mi ven di vaì :)).
Ti doi reson su un'altre robe: un puest in comun nol val Salisburgo-Susans. E sint la int che si scjalde su chest blog e o ai gust parceche mi divertis un casin. Ma ales voltes mi domandi parcè dute cheste "verve", dut chest accaniment... Par un puest di conseir a Majan, trops votos coventarano? Bo! Ma no pensi tanç... Insome, une famee numerose forsit e rive a tirà fur un puest in comun no? :)
Tignin le aggressivitat par i derby SS463-Susans... ti impensitu?
Lì sì che ere dure! :)
- 2/4/06 12:20
- jeur ha detto...
-
Ben fevelade, maxpola.
Jo mi visi ben dai derbi e ce agonismo ca l'ere oltre che tal campo acje su les 'tribunes'.
Venut va indenat come che tu pensis just e no sta cjalati daur. Ongni iniziative che fas vivi majan e je ben acete, certe int e tabae e tabae ma no fas mai nuie.
just o sbagliat cal sedi amancul tu as provat a fa alc e no tu ti ses nascuindut cu le muse (e chel ti fas onor).
e po, Majan tu lu cognosis ben. A le cusi un colp ti pompe e un colp ti bute iu.
Fuarce e coragio. Mandulis
- 2/4/06 16:54
- jeur ha detto...
-
Ben fevelade, maxpola.
Jo mi visi ben dai derbi e ce agonismo ca l'ere oltre che tal campo acje su les 'tribunes'.
Venut va indenat come che tu pensis just e no sta cjalati daur. Ongni iniziative che fas vivi majan e je ben acete, certe int e tabae e tabae ma no fas mai nuie.
just o sbagliat cal sedi amancul tu as provat a fa alc e no tu ti ses nascuindut cu le muse (e chel ti fas onor).
e po, Majan tu lu cognosis ben. A le cusi un colp ti pompe e un colp ti bute iu.
Fuarce e coragio. Mandulis
- 2/4/06 17:10
- Alessandro Venuti ha detto...
-
Ehh Maxpola...mi impensi dal derby...in campo si giuave cun agonismo, qualchi volte si entrave pesant, si sfottevin prime e dopo, però ale fin denant di une bire le squadre e deventave une sole!Pecjat che cumo cui chilos che e ai butat su cule ginnastiche di bar a la in campo aiè durute...ancje se torna a fa un "vecchie glorie" mi stice...ovviamentri le robe e sares vierte ancje a chei che e stavin in "tribune"...Ce discors nostalgic però...utu viodi che e stin deventant vecjos...
- 2/4/06 17:51
- Alessandro Venuti ha detto...
-
p.s. Max no sta vai che mi impensi no dome dal balon, ma ancje des atres robes che tu as fat...a proposit no vino di organizzà un mega ultin dal'an a Majan?
- 2/4/06 18:00
- polente&frico ha detto...
- Questo commento è stato eliminato da un amministratore del blog.
- 2/4/06 18:35
- Alessandro Venuti ha detto...
-
Per Christian. Alla domanda che ti ho fatto nello spazio che hai dedicato alla serata di Susans (nell'archivio di marzo)non hai risposto. O meglio, hai risposto indicando solo il link dell'artista. Se permetti è come se ti chiedessi cosa ha fatto l'udinese e tu per risposta mi mostrassi le foto dei giocatori...è un messaggio che va come minimo spiegato. Se poi la spiegazione, oltre al fatto che non riusciva a garantire continuità nell'apertura e chiusura della mostra, è che fa opere "strane", beh...allora a maggior ragione dimmi perchè prima lo hai scelto e poi lo hai scaricato a meno di un mese dalla mostra (lui vive di quello e puoi capire che qualche problemino può averlo avuto). Comunque se mi rispondi bene, altrimenti prometto che non ti disturbo più. Tengo a precisare che non ho nulla contro di te e che anzi apprezzo l'impegno che profondi in questo blog e sono convinto che la possibilità di confrontarsi liberamente sia fondamentale per ragionare sul futuro che a quanto pare sta a cuore a tutti.L'importante però è confrontarsi. Mandi Christian, Alessandro
- 2/4/06 18:47
- Christian Romanini ha detto...
-
Alessandro, no tu mi disturbis e nancje jo o ai nuie cuntri di te.
Tu stes tu mi insegnis che se tu fasis o se no tu fasis, tu scontentis simpri cualchidun.
Ti visistu lis insinuazions che ti àn fat cualchi zornade indaûr? Ma ancje tu in chescj ultins coments tu âs taiât e cusît dut tu :)…
Se tu âs gust di continuâ, nuie di plui ben, anzit, ancje jo o pensi che plui alc al bol te cite clamade Maian, e plui ben al è par ducj.
Dut chi. :)
Par cui che nol cognòs Walter Bortolussi, ve chi inmò une volte il link: Walter Bortolossi
- 2/4/06 23:13
- thermonuke ha detto...
-
Alessandro, ti aj rispuindut tal link de serade.
Lei ben ce che o ai scrit prin e ce c'o aj rispuindut.
Ancje altris in post successifs e' an vut qualchi dubit, ma no sule to iniziative.
Comunque jo ti ai rispuindut!
Jo!
E Christian?
- 2/4/06 23:46
- MaxPola ha detto...
-
Alessandro mi stice ancje a mi un derby "vecchie glorie"... e già il fat che si scrivi "vecchie" denant di "glorie" nus dà il dirit di sei nostalgics :-)
Par il ultim dal an... si podares ancje fà! Cjale, che lì e iè le uniche iniziative dulà che no vin vut critiches (o amancul no mi son rivades) parceche ere une robe "privade" e dute par zovins...
Ma jo e ai una "chicca" per i più nostalgici... un DVD cui filmats de seconde fieste in ciscjel dulà che si podin viodi molte facce note cun 10 ains di mancul.
Si viot il bon CameraCaffè cun un abbigliament di motaro, Alessandro cule so biele gjachetute, jo che semei il camerir di un bordel cecoslovac e une schirie di int vistude in perfetto stile anni 90.
Magari e fas cualchi screenshot e o pubblichi lis fotos sul gno sito... ce diseiso? :)
- 3/4/06 09:53
- thermonuke ha detto...
-
tu svelaresi le muse di cameracafe.
Jo e altrisi e saresin curios ma lui no saj s'al e d'acordo.
- 3/4/06 10:16
- MaxPola ha detto...
-
bè, no scrif mica "cameracafè" sot de fotografie... e scrif il so nom (o sorenom).
Chel che lu associe al "camera" al vinç une copie dal DVD :)))
PS: crodeimi, nol ere l'unic vistut di motâr...
- 3/4/06 10:37
- thermonuke ha detto...
-
Vai che le inc jo!
- 3/4/06 11:27
- MaxPola ha detto...
-
thermo, magari tu ti cjatis ancje tu... no? Eritu ale fieste?
- 3/4/06 13:11
- Alessandro Venuti ha detto...
-
Thermo ti hai rispuindut di che atre bande. Pal discors cun christian come che o ai scrit no tornarai pui in argoment. Une rispueste mancjade e val pui di une rispueste. Par Maxpola...e speti cun ansie les fotos...
- 3/4/06 13:20
- Angelo-Dreosti ha detto...
-
Mandi a dut il blog in primis a Christian che cun cheste iniziative a la fat si che amancul si feveli liberamentri di ce che le int e percepis tal aiar a Majan.
Mi displas per te Christian che tu sintis tantes critiches, anche parceche che di quant che si cognosin tu ti ses simpr dat da fa par Majan e pe int di Majan, però bisugne ameti che in tai ultims 5 ancjs les robes non son lades veramentri ben! Siguramentri no parceche e mancjavin les idees e les energjes, ma pluitost parceche no ves savut metisi dacordo fra di vuatris e ognun al'è stat mase orgoglios par fa un pas indaur.
No ientri tal merit di ce chal'è stat fat a Majan, parceche e podaresin fevelà par ores, ti dis dome che se ancje al'è sta fat alc...si podeve fa tant, ma tan di plui.
Lasin che decidi le int dal comun cui che al varà di guidà Majan tai prosims 5 ancjs.Io e fas un "in bocje al lof" ai candidas di ducj i schieramens, ma e promet une robe....se e al ves di torna a vinci Claudio e mi tocje viodi ancjmo barufes come prime...e ientri in comun e us cjapi a pidades tal cul ducj!
E ai voe di saluda ancje Maxpola, al'è une vite che no si viodin...ma ormai lui al'è diventat un citadin di Milan...
Come che al diseve il bon Venuti, e podaresin cjatasi par fa une rimpatriate e magari un derby di balon come ai vecjos timps...dome che no sai se qualchidun al rive ancjimo a cori...mior poasi durman al banc!Cui cal'à voe di capi al capis...
Mandi
- 3/4/06 13:44
- MaxPola ha detto...
-
Agnul!!!! Ma mandi!!! ;)
Ce gust sintiti ancje te! Mi ven cuasi nostalgie di cjase!!!
Come cal a dit un notissimo rappresentant de SS463 che ai sintut par mail dopo un biel poc di timp: "al è pui facil cjatasi su internet che in place a Majan".
Dai, organizzin la rimpatriade... poas tal banc...
PS: Agnul, tu ses ancje tu ta chel DVD de fieste in ciscjel! :)
- 3/4/06 14:19
- stefano tuti ha detto...
-
Mandi Angelo cemut? al è tant che no si vedin
- 3/4/06 16:07
- stefano tuti ha detto...
-
Mandi Alessandro, approfitto del post, Christian non volermene, per farti i miei complimenti per quanto stai facendo per Majano.
- 3/4/06 16:16
- Alessandro Venuti ha detto...
-
Mandi Stefano e grazie pes bieles peraules, però i complimens no vadin nome a mi. Se no fosin persones come Angelo e Maggie (pui dutes ches atres che e crodin tai progiets che o puarti indenant e che in maniere disinteressade mi dan une man)e podares fa ben poc. E tu sas ben che in chest discors le politiche no centre e che anzi nus a simpri ostacolat fin al pont di riva quasi a fanus rompi le amicizie! Par furtune che e vin capit ce c'al ere pui important...
- 3/4/06 19:22
- Alessandro Venuti ha detto...
-
...Agnul alludevitu a qualchidun in particolar a proposit dal riva imò a cori?
- 3/4/06 19:25
- jeur ha detto...
-
MAXPOLA chel che mi ricogjos mi pae une cene!
E tu has reson, o semeavi propit un montanaro!
Sperin che no mi bechin va, che ale divertent ancje resta anonimos quant che non si isulte o si accuse.
- 4/4/06 00:02
- thermonuke ha detto...
-
Motaro no montanaro!
Pimpinel!
- 4/4/06 00:51
- thermonuke ha detto...
-
Tant ti bechi di stes!
- 4/4/06 22:33
- MaxPola ha detto...
-
Camera, ti metarai la mascherine sui voi come tai film porno... cusì no ti cognos nissun! :)
- 5/4/06 12:22


text:
Aquilee in Vuarneriane
Vinars ai 11 di Zenâr aes 6 e mieze di sere, la biblioteche Vuarneriane antighe di S.Denêl, in colaborazion cul comun, la clape di culture Patrie dal Friûl e la associazion Pressacco, e ospite un event impuartant no dome pai studiôs di storie e di Aquilee: la presentazion dal libri di Luca De Clara "Incontro a Aquileia".
La indagjin e ufrìs une sintesi preseabile des ricercjis di pre Gilberto Pressacco su lis origjins e la specialitât dal cristianisim di aquileiês, passant de teologjie ae storie de musiche, de danze ai cults agraris. Sul sfont, la evangjelizazion dal Alt Adriatic, lis pratichis cultuâls antighis dulà che ebraisim e cristianisim si cjatarin tai rituâi misteriôs e sugjestîfs des campagnis furlanis tra Ete tarde antighe e Ete moderne. Cul autôr a intervignaran pre Roman Michelot, Flavio Pressacco e Angelo Vianello. Al modere la serade Dree Valcic. Dal libri us ai za fevelât ancje ta chest post e za dome chest al è une buine motivazion par no pierdi la serade. Ma se propit no us baste us fâs presint che pe ocasion al sarà esponût pal public l'antîc “Breviarium Aquileiense” dal secul XI, custodît in Biblioteche. Par savê di ce che si trate, o ai domandât al diretôr de Guarneriane Agnul Floramo e us lassi chi lis sôs peraulis: «Si trate di un dai manoscrits plui antîcs e impuartants pe liturgjie de Glesie di Aquilee. Probabilmentri si podarès datâlu al secul XI, il stes di Popon e di Siart. Di grandissime sugjestion. Al è scrit su pergamene. Al conten antifonis e cjantis compagnadis di notazion musicâl, par jessi plui precîs “neumatiche in cjamp viert”, ven a stâi une vore antighe. Al testimonee la Fede dai nestris paris. Lu esponarìn in anteprime te sere di vinars ai 11, ma o stoi bielzà organizant une serade dute su di lui, là che esperts lu fasaran “sunâ” gjavant fûr dal public la musiche, la vôs, i sunôrs platâts li dentri di plui di 1000 agns. La seconde part dal manoscrit, plui resinte, dal XIV secul, e puarte cheste note: "MCCCL fuit interfectus D. Patriarcha Beltrandus veniente (sic) de Veneciis cum sua gente... domino Comite Garicie intefecerunt ipsum et fuit captus cum eo d. Federicus de Savorniano miles, d. Gerardus de Chucagna miles et alii multi". Duncje un manoscrit pardabon furlan!».
Alore, si viodìn a S.Denêl!


text:
Bants e avîs
Il CIRF al finanzie 6 progjets di ricercje pal 2018
Martars ai 27 di Fevrâr dal 2018 il Consei Diretîf dal Centri Interdipartimentâl pal Svilup de lenghe e de culture dal Friûl al à fat buine la graduatorie dai progjets di ricercje che a saran sovenzionâts midiant dai fonts dâts fûr de Regjon in gracie de leç sui finanziaments al sisteme universitari regjonâl (L.R. 2/2011). Des dîs domandis rivadis al CIRF di rispueste al bant specific risiervât al personâl docent e ricercjadôr universitari che al aderìs al CIRF, a vignaran metûts a disposizion in dut 18.000 € pe realizazion di 6 progjets di ricercje, sperimentazion e documentazion su la lenghe e su la culture furlane. Lis propuestis di intervent a tocjin diviers setôrs, lant dal cjamp linguistic a chel juridic, cun studis ancje tal ambit naturalistic e artistic, tant che lis ricercjis sul atlant botanic furlan, su la art de sculture o su la musiche par cines in Friûl. Lis ativitâts si sieraran dentri dai 30 di Setembar dal 2018, cu la realizazion di incuintris, cunvignis, publicazions, mostris, materiâl cartografic e sîts web.


text:
“Checo, il famei, al veve a pene passât il ristiel sul curtîl, al veve batût lis dalminis sul pedrât par che e fos colade la tiere tacadice, e po al jere jentrât te stale dal cjaval, che jê e sbrissà dentri tal bearç, cidine cideine, cence fâsi viodi di nissun”.
Chest l’incipit dal romanç Cjase di Dalban che Maria Forte e à publicât, pe prime volte, intal 1972, che po al è stât rieditât intal 1984 e ancjemò intal 2005, cu la grafie normalizade, par cure de Filologjiche.
Si trate di un romanç storic, che al scomence cun cheste zovine, Anzuline, che e va a platâsi fûr di cjase par afermâ il so amor contrastât par Sandri, un biel zovin garibaldin. O sin duncje intal periodi dal Risorgimento talian. E la narazion si sierarà, cuatri gjenerazions plui in devant, cuntun event tragjic, intai ultins dîs de seconde vuere mondiâl. Duncje plui o mancul un secul di storie, viodude de bande di une cjase di Buie, intindude no dome come costruzion di clap e modon, ma ancje come famee che chê storie le vîf in prime persone. La protagoniste principâl e je Lise che, inte sô lungje vite, e à timp di viodint tantis: la pierdite dal pari ancjemò di frute, la agne autoritarie e tristute, un matrimoni no propri di amôr, la maternitât, la passion vere che e rive masse tart, la rote di Cjaurêt, la pierdite di un fi e di une gneçute, un fì fassit e un altri antifassist e v.i. Une vite, insome, cun dutis lis duliis, ma ancje lis sodisfazions che e une vite e compuarte. Un ritrat di femine fuarte tant che un rôl, plene di afiet e di atenzions par chei altris, ma ancje di braure dal so non e di voie di tignîlu simpri alt inte stime di ducj.
Ma il libri nol è dome Lise. La autore e cjate ancje il dret par contânus de art di uselâ, des barufis di une purcission cuintri chê altre, di chei de monede false, dai vistîts di une volte, di ce maniere che si butisi jù di un avion cul parecjadudis. E dut cuntun lessic une vore sior, che, des voltis, nus oblee a vierzi il dizionari: bavele, pistagnis, impodenâ, ceregnis, sglonfidugn, tulmignon e v.i. Altris peraulis a movin a une ridadute, tant che sgnapete o tant che chê che Lise si straten a pene in timp dal dîle a p. 112.
Al displâs che il respîr di cheste opare si fermi a mancul di dusinte paginis, che materie e fos stade par cinc voltis tantis: o varessin vût gust di savê di plui sui ideâi di Dalban zovin, su la passion di Meni par Lise, sui motîfs des sieltis cussì discompagnis di Gusto e di Bertin, sul dificil rapuart jenfri Faustin e la sô femine di furvie. Alore o varessin vût il nestri Il mulino del Po…
Ma ancje cussì e je une leture di racomandâ. ❚
✒ Laurin Zuan Nardin
SIMPRI BOGNS. Maria Forte, Cjase di Dalban, Udin 2005............
“Checo, il famei, al veve a pene passât il ristiel sul curtîl, al veve batût lis dalminis sul pedrât par che e fos colade la tiere tacadice, e po al jere jentrât te stale dal cjaval, che jê e sbrissà dentri tal bearç, cidine cideine, cence fâsi viodi di nissun”.


text:
#09 – Edelweiss La vite i veve simpri dât di mangjâ, e pûr la sô anime ogni tant e pative di malnutrizion. Si cjatave cence pari e cence mari e in piês l´ambient che la circondave al jere propit ostîl, scjars di stimui positîfs par restâ. Considerant che e veve une impussibilitât fisiche par partî, che e jere nassude propit [...]
Tag: Scalembrut
#1 – Tomâtiere Chel mont nol veve atmosfere, l´aiar al jere un spazi nocîf pal uman e la radiazion no permeteve il davuelzisi de vite al difûr des cjasis. A ogni mût chê civiltât e veve cjatât une maniere di rindi chel puest abitabil par campâ in societât. La uniche maniere di vivi adun al esterni des cjasis al jere [...]


text:
E al anunzie un grant plan pe inovazion des impresis e pe assistence ai anzians
Lis minorancis linguistichis? “A son za avonde tuteladis e a van valorizadis no a scuele o sui mass media ma intal setôr turistic”. Coventie une rapresentance istituzionâl pal Friûl? “Vonde poltronificis”. Cussì le pense Alessandro Fraleoni Morgera, candidât ae presidence de Regjon pal Movimento 5 Stelle. Roman di nassite e bolognês di adozion, 48 agns, al è ricercjadôr tal dipartiment di Inzegnarie de Universitât di Triest, citât dulà che si è trasferît par amôr 10 agns indaûr maridant une triestine, e di chê union a son nassudis dôs fiis.
1) Une des primis robis che o vuei fâ al è vierzi un confront cul Ministeri de economie par capî ce margjins che a son par recuperâ almancul une part di chestis sumis, stimadis ator dal miliart. E sarès une bocjade di ossigjen pes cassis de nestre regjon.
2) Par ce che al tocje il metodi, o stimìn che nol ledi gran ben sfuarçâ i comuns a fâ part des Uti e, piês ancjemò, obleâju a destinâ ciertis funzions aes Uti. In regjon a esistin altris tipologjiis di consorzis volontaris che a fasin za une vore ben lis funzions che la riforme Serracchiani-Panontin e à destinât aes Uti. Par ce che al tocje i contignûts de riforme, a son tantis carencis procedurâls. Par esempli, il patrimoni de edilizie scolastiche des Provinciis al è stât assegnât ai comuns, no cussì il personâl che al è stât trasferît aes Regjons, come pûr lis risorsis economichis relativis.
3) Par nô il Friûl-Vignesie Julie al è une regjon uniche, ancje se intes sôs diversitâts culturâls, linguistichis e paisagjistichis. Al è un sôl teritori che al à di fâ de proprie diversitât une font di ricjece e di disvilup sociâl e economic. No volìn plui sintî fevelâ di rapresentance teritoriâl in tiermins di poltronis, ma cul Movimento 5 Stelle al guvier de regjon lis comunitâts linguistichis a vuadagnaressin une rapresentance vere dentri des istituzions in tiermins di oportunitât pai citadins. L’asset di cumò de tutele des minorancis linguistichis, cui spazis za previodûts intes scuelis e intal palinsest di Radio Rai, al somee sodisfasint. Si puedin pensâ, dentri di un plan strategjic culturâl, altris pussibilitât di valorizazion di sagris, fieris, manifestazions publichis, inserint lis particolaritâts linguistichis, lis tradizions, la enogastronomie intai circuits turistics de regjon, parcè che la culture e je un element fondamentâl dal turisim moderni.
4) Il nestri tiessût di manifaturis al è fat soredut di impresis piçulis e mediis che a fasin fature a frontâ la concorence intal mont globalizât. In chest contest no si pues plui competi sul cost dal lavôr e su la modernitât dai machinaris, ma si àn di inietâ dosis gruessis di inovazion, soredut intes impresis piçulis e mediis. O vin la fortune di jessi une regjon cun tancj centris di ricercje, cun ecelents ricercjadôrs a nivel internazionâl. A esistin za in regjon diviers centris di trasferiment tecnologjic che a laran potenziâts e rindûts plui eficients, impuartant lis miôr pratichis mondiâls di trasferiment tecnologjic par inovâ i prodots e i procès produtîfs.
5) La riforme sanitarie di Serracchiani e Telesca e à ridusût lis risorsis ai ospedâi, e à mandât in piês la organizazion interne des aziendis sanitariis, produsint riflès negatîfs su dut il sisteme dal benstâ sociâl. Par rilançâ la natalitât o vin prin di dut bisugne di deprecarizâ il lavôr e di incentivâ la creazion di asîi publics e aziendâi. A van judadis ancje lis fameis mancul abenadis che a àn un anzian cun gruessis necessitâts assistenziâls e malatiis cronichis. La Regjon a 5 Stelis e darà grant supuart ai anzians in mût di slizerî il pês des malatiis cronichis e de assistence continuade che e cjame su lis fameis.
di Roberto Pensa


text:
Contenuto:
Il volum al è une antologjie didatiche e e rapresente il risultât di un ambiziôs progjet nassût dentri dal grop di lavôr pal furlan curicolâr di Collinrete, formât dai referents pe lenghe furlane di siet Istitûts Comprensîfs (Basilian e Sedean, Buie, Feagne, Glemone, Maian e Forgjarie, Pagnà - Martignà e San Denêl).
La opare e je struturade in trê sezions:
- poesiis,dulà che la sielte di autôrs e autoris e torne a percori dut il Nûfcent;
- prose dulà che ai classics si alternin autôrs contemporanis e ancjemò atîfs;
- oparis voltadis par furlan dulà che a comparissin tocs de leterature taliane di fin Votcent voltâts par furlan da autôrs come Pre Antoni Beline e Roberto Jacovissi.


text:
27e Edizion - Friuli DOC 2021
FRIULI DOC: vins – vivandis – vicendis - viodudis
Dai 9 ai 12 Setembar dal 2021.
Par cuatri dîs Udin e devente une vetrine par presentâ e par fâ cognossi il miôr de produzion enogastronomiche e artesanâl, artistiche e culturâl di une regjon pardabon uniche.
Il program al è siôr di percors cun guscj plens di sorpresis: intai stands e intai barachins, intes placis e intes viis dal centri, si puedin cerçâ i prodots tipics furlans, tant che il persut di Sant Denêl e chel di Sauris, il formadi Montâs, il frico, i cjarsons, i vins, lis sgnapis e tancj altris prodots.
In cheste ocasion golose par cerçâ lis ecelencis de enogastronomie furlane si varà la pussibilitât di vivi esperiencis unichis, di visitâ lis esposizions artistichis e lis mostris di artesanât che a presentin savês antîcs e gnûfs, assisti ai apontaments une vore interessants che a compagnin la manifestazion, partecipâ a incuintris di aprofondiment sui temis dal mangjâ e dal bevi ben o scoltâ i concierts.
Un viaç intal gust e intai savôrs plui tratîfs dal Friûl Vignesie Julie, pardabon une misture di vins, vivandis, vicendis e viodudis par cognossi ogni aspiet di cheste tiere siore e ospitâl.
In doi o trê dîs si inamorisi di Udin, e lassâle al devente dificil. Ma nuie pôre: si pues simpri tornâ, magari pal prossim FRIULI DOC!
EDIZIONS PASSADIS
1995 – Viodudis dal Friûl
1996 – Udin citât dai Tiepolo
1997 – Cjampfuarmit 1797: une firme di pâs fra Stâts; Udin
1997 – Une fieste di pâs tra i popui
1998 – Il Votcent furlan: lis lidrîs dal vuê
1999 – Cjaladis sul Friûl dal '900
2000 – Friûl: di tiere di passaç a tiere di ospitalitât
2001 – Friuli Doc al vîf la amicizie: identitâts diviersis par un futûr comun
2002 – Ricostruî, riconvertî, ricualificâ… tornant a afermâ la cualitât dal vivi!
2003 – Cerçâ il timp
2004 – 10 agns di Friuli Doc
2005 – Int di Cjargne
2006 – Il Tarvisian
2007 – Cuei, Cjistiei e Int di Confin. Un Teritori Incjantât tra lis Vals dal Nadison, de Tor e di Cividât
2008 – Dolcis Tieris Antighis dal Friûl Culinâr
2009 – Riviere furlane, ancure dal teritori
2010 – Tiere di Gravis e di Risultivis
2011 – Tiere dai Patriarcjis
2012 – La Fieste e cjape forme (Il Formadi)
2013 – Storiis di vît e di vin
2014 – 20 agns di Friuli Doc
2015 – Cuant che il mangjâ al svicine il mont
2016 – Savês di îr, savôrs di doman
2017 – Un spetacul par ogni sens
2018 – Bon mangjâ e grandis virtûts
2019 – Lis ecelencis dal gust adun cu lis ecelencis de cognossince
2020 – Tignìnsi dûr e cjalìn indenant


text:
Sburte, messede, dati di fâ, ten unît il front e a la fin, salacor, tu passis. Cussì, almancul al somee a proposit de leç pal furlan tes scuelis. Cheste leç forsit no sarà une remenade de nestre int e de sô dignitât di popul. Tai fats ce isal sucedût ? Al è sucedût che il President de Zonte regjonâl, Illy, rispuindint ai 15 di Lui sul “Messaggero Veneto – Giornale del Friuli” ae letare vierte dal prof. Zuanfranc D’Aronco, president dal Comitât pe autonomie e il rilanç dal Friûl, al à acetât di gambiâ la leç regjonâl a proposit de jentrade dal furlan tes scuelis. Tant che al domandave D’Aronco, Illy al à dit di jessi dacuardi che i gjenitôrs dai arlêfs no vedin di scrivi ogni an domandis pal insegnament dal furlan a scuele e par doprâlu sicu imprest di insegnament di storie, matematiche, gjeografie e v.i., come adun di altris lenghis forestis. Tes scuelis dai Comuns che a àn bielzà domandât di vê la tutele de nestre lenghe, proviodude de leç statâl 482 dal 1999, l’insegnament dal furlan al à di jessi obligatori par ducj i arlêfs, gjavât chel che al podarà domandâ di jessi esonerât. Cussì a vevin proponût i doi grops di savis nomenâts de stesse Zonte regjonâl e de Arlef e cun lôr ducj i furlaniscj e i rapresentants des istituzions furlanis clamâts a Triest a dî la lôr ae Comission dal Consei regjonâl impegnade a meti jù la leç. Lu vevin pretindût parcè che dome cussì la scuele e la Universitât a puedin imbastî in maniere serie i programs scolastics e la formazion dai mestris e dai professôrs che a varan il compit di puartâ indenant la marilenghe tes scuelis. Ma parcè che, prime di dut, bisugne rispietâ la dignitât dal popul furlan. Ai siei fîs, tai fats, no si pues domandâ ogni an se a son furlans e se a vuelin il furlan a scuele!! Ce che o domandìn al è un dirit nestri naturâl, civîl, costituzionâl talian, difindût ancje de Union europeane. Ma ancjemò no podìn cjantâ vitorie. Bisugne che in chestis prossimis setemanis ducj i furlans a stedin in vuaite parcè che, scomençant di Illy, i partîts e i lôr rapresentants in Consei regjonâl no gambiin ancjemò une volte bandiere ma a sepin rispietâ i dirits linguistics dal popul furlan, tant che chel sloven e dai todescs dal alt Friûl. Chest lu viodarìn in concret cuant che, prime in Comission e po dopo in assemblee dal Consei regjonâl e vignarà fate buine la leç di pueste. Se o vinçarin no varìn vût un plasê dai sorestans. E varà vint la nestre lungje bataie pe lenghe, pe culture e la identitât dal popul furlan! E sperìn che daspò di cheste, altris grandis puestis a sedin a puartade di man. Chê de Rai par furlan e chê de costituzion uficiâl de Assemblee des Provincis furlanis, o Comunitât dal Friûl che, al di là dal non che e metarà finalmentri di gnûf adun un Friûl, vuê sparniçât, sotan e debul, par fâlu plui fuart e cussient dal so grant passât, dal sô avignî e de sô capacitât di autoguviêr.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
E torne fûr salde, massime intai ultins timps, la gole mate di une vore di lôr di voltâ par talian ce che pre Toni al à pensât, volût e scrit par furlan.
Il rimpin che si tire in bal par solit al è: “pre Toni al à scrit robis tant impuartantis che nol è just che a vegnin a cognossilis dome chei che a capissin il furlan (che a son masse pôcs, lu savìn), ma al covente che al vegni let di ducj chei che il talian lu san, ma il furlan no”.
Metude cussì, si scugnarès ancje dâur reson: rivâ adore di slargjâ il ‘pinsîr’ di pre Toni a plui int che si pues e sarès une robe meretorie, e sante. In teorie. Però jo o fâs cheste riflession: “Ma pre Toni, no jerial in stât di scrivi daurman lui par talian? E se la rispueste e je, e e scuen sei sì – e ancje intun talian splendit, par sigûr miei che no tancj talianons – ma no lu à fat, al è il câs di domandâsi parcè.” A1 è chi che la cuistion e devente delicade e grivie e, stant che no si pues domandâjal, al tocje di resonâi sore.
Ognidun al varà la sô rispueste: jo o cîr, cu la umiltât che e covente, di pandi la mê, e o dîs che al è saltât fûr dal ‘seminari dulà che i vevin imponût di fevelâ dome par talian, improibît di fevelâ par furlan, la sô e nestre lenghe: al è evident che a lui cheste imposizion i à parût falade, par no dî selerade, cuintri de identitât dal so popul e cuintri de incjarnazion de religjon inte sô e nestre culture e lenghe, che lui al viodeve che e jere daûr a lâ sù pai stecs. Cussì al varà pensât ben che inte sô vite e vore di om, di predi e di mestri al varès vût di fâ alc di ce che al jere in stât di fâ par fâi cuintri a di cheste ande suicidiarie, imponude dal Stât Italie, e che ancje la Glesie di un pieç i leve daûr. Ve mo che di cuant che al à fat cheste pensade al à tacât a cirî di meti rimiedi, cjamantsi di une grande responsabilitât personâl, biel che i sarès stât cetant plui facil talianâ come dibot ducj e ubidî a lis autoritâts dal Stât e de Glesie, impen di lâ in tichignis tant cun chel che cun chê altre. Si à tratât di une sielte personâl che i à costât no pôc e che, come par ogni robe considerade “superiôr”, se je cjamade cun tante fuarce morâl e dignitât.
“Sì, ma parcè aial fat un tant?”. Pre Toni, cu la sô no comune inteligjence, sensibilitât e amôr pe sô tiere e pal so popul e lenghe al varà pensât: “o ai di fâ alc par solevâ cheste int che e je daûr a butâ vie cence nissun rispiet la sô identitât linguistiche, o vuei dâi une man par che e puedi mendâsi, e la robe che jo o soi in stât di fâ al pues sei juste il gno compuartament personâl inte gjestion de religjon, stant che o soi ancje predi; tant che mestri di scuele, e tant che scritôr, stant che mi cjati a vê biei talents par scrivi. E il dut o vuei fâlu massime doprant la nestre lenghe, par che il gno popul al vedi di vê gust de sô culture ancestrâl, che Stât e Glesie i àn di masse timp fat dispreseâ”.
E pre Toni alore si à metût a dî e a scrivi robis impuartantonis in chê lenghe, par che il popul al ves vût gust di svicinâsi a jê cun gole, ancje se cun fadie, stant l’analfabetisim che al è stât tignût de scuele taliane, che i à fat parfin odeâ la sô lenghe naturâl. Partant, pre Toni al è ancjemò di just che si pandi cun chê lenghe, par vie che il so popul nol è saltât fûr di chê vuate culturâl e al covente che al seguiti, leìntlu, a imparâ la sô lenghe, a bevi la sô peraule, cun chê sô aghe cree, come che lui tant al bramave.
Lis mês conclusions a son il risultât di un sintî dut personâl, che al diven ancje di chel pôc che o soi stât in stât di cognossi pre Toni. Insume, o voi a interpretâ i fats daûr di ce che mi pâr di vê olmât inte vite di chel Om e de sô grande vore culturâl, religjose e leterarie, che a jerin un dutun.
Di Rem Spicemei, parochian di pre Toni
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Jo no lei mai il Messaggjero, ma ai 28 di Març stât, tant che te ostarie o spietavi il fedâr di Lungjas par bevi un tai parie, mi è sbrissât il voli su chel gjornâl dal Venit dulà che, il nestri president Tondo, che Diu lu conservi, al mole une frase che mi lasse incantesemât: non bisogna dimenticare che accanto ai vini tipicamente friulani vi sono quelli, come per esempio il Terrano, che si identificano storicamente con la componente veneto-giuliana della nostra Regione.
Ancje il fedâr di Lungjas, rivât in chel moment, al à scjassât il cjâf. Ancje lui al sa che storicamente il Teran al jere un vin fat dapardut, tant in Venit che in Friûl, e il dizionari dal dialet venezian, scrit dal 1856, al dîs che il Teran al è Vino nostrano o nostrale, che nasce da noi. Insome, sinonim di “nostran”. A Trevîs, dal secul XIV si fevele di Vinum terranum par dî ‘vin dal puest’. A Glemone, dal 1294, pro XXIII congiis terrani ‘par 23 cuinçs di Teran’; a Udin, dal 1327, unum congium vini terani, e dal 1411, bocis IV de teran; tai Statûts di Vençon dal 1568, si lei Che ogni vicino et abitatore di Venzone mandando vino fuora di Venzone di qual sorte esser si voglia, o ver terrano o ribolla… debbano pagar il datio. E us sparagni altris 150 atestazions.
Po ben, no si po pratindi che il nestri president, che Diu lu conservi, al savedi la storie des vîts, ma ce dal osti vuelial dî che un vin al è veneto-giuliano? Tant jo che il fedâr di Lungjas o savìn che il Teran di cumò al è fat intune regjon storiche che e à non Cjars, che si cjate part in Italie e part in Slovenie e i siei produtôrs a son ducj di lenghe slovene. Il Prossec? Il Prossec al cjape il non di un paîs tal comun di Triest dulà che si fevele sloven e l’etim di Prossec al è slâf patoc. Vadì che pal nestri president, che Diu lu conservi, il veneto-giuliano al è un dialet sloven, di chei di tutelâ.
Dopo un tai di Blanc furlan, jo e il fedâr di Lungjas o vin glanzât une altre frase strambecule sul stes Messagjero. Chê dal vicepresident de Provincie di Triest Valter Godina: formalizzerò la proposta di creare il marchio “giuliano tipicamente giuliano”. Cumò cualchidun al varès di dînus dulà che e je une regjon storiche che e vedi non Giuliania, o Giulianìa. E cuâi saressino i prodots tipicamente giuliani?
La jota?
Il nestri president Renzo Tondo, che il Signôr lu tegni cont, no saial che la “jota a è cjargnela”?
Enos Costantini
ATUALITÂT – Renzo cjargnel, anzit veneto-giuliano............
Jo no lei mai il Messaggjero, ma ai 28 di Març stât, tant che te ostarie o spietavi il fedâr di Lungjas par bevi un tai parie, mi è sbrissât il voli su chel gjornâl dal Venit dulà che, il nestri president Tondo, che Diu lu conservi, al mole une frase che mi lasse incantesemât: non bisogna dimenticare che accanto ai vini tipicamente friulani vi sono quelli, come per esempio il Terrano, che si identificano storicamente con la componente veneto-giuliana della nostra Regione.


text:
Nol è par sigûr stât avonde par stiçâ la costituzion di un gnûf partît o moviment che al cjapi sù la ereditât autonomiste che in Friûl e à vût tai ultins agns pocje fortune. Ma il “Laboratori di Autonomie”, screât chest an di 12 sindics che a àn vude la colaborazion de associazion La Grame, al è di sigûr une farie di ideis e soredut une lezion di metodi: almancul secont Giorgio Cavallo, autonomist di une vite, che al à cjalât cuntune vore di atenzion il disvilup di cheste schirie di incuintris. “O ai coordenât – al dîs – il prin incuintri, chel che al veve a ce fâ cui ents locâi e la riforme dal sisteme di guvier de publiche aministrazion inte nestre Regjon. Mi è subit someât un biel mût di confrontâsi parcè che intun moment come chest ducj, dai sindics ai conseîrs comunâi, a son une vore disorientâts. I partîts talians no dan plui ponts di riferiment, ma ordins. E chest al lasse sul teritori une pussibilitât di scuvierzi gnovis situazions dulà che l’autoguvier al somee un sium plui realistic”.
Il confront sui ents locâi al à puartât a saltâ fûr “dôs posizions. Al è cui che al dîs che al covente cambiâ il sisteme, magari riscjant di no fâ dut inte miôr des manieris, ma spesseant a modificâ lis robis: invezit al è cui che al à pôre che la riforme che e sburte i Comuns a fondisi e ledi a scancelâ i municipis e lis comunitâts che a esistin vuê in Friûl”. In chest cuadri dut câs la discussion e je stade interessante e e à puartât a vignî fûr intes aministrazions furlanis doi orientaments complementârs: di une bande a son chei che a vuelin valorizâ plui che si pues la democrazie, lant a stimolâ la partecipazion dal bas cun esperiencis che a ledin a riprodusi il stîl di guvier dai bens comuns, di chê altre invezit a son chei che a pensin soredut ae eficience dal sisteme dai Comuns e no vuelin lassâsi cjapâ di nostalgjiis autonomistichis che no tegnin cont de modernitât. “No je vere dut câs che ator pes bandis dulà che i Comuns si son unîts te maniere che si vûl fâ culì in Friûl – al spieghe Cavallo – dut al è lât benon: il sindic di Cint Gianluca Falcomer al à fevelât dal esempli dal Venit dulà che no dut al funzione come tal Caposampierese, esempli che la zonte Serracchiani e presente a ducj i sindics furlans”. Ocjo aes semplificazions, duncje. Ma une robe e met ducj dacuardi: la comunitât linguistiche furlane e scuen jessi rapresentade, intune sorte di assemblee che e fronti no dome cuistions culturâls ma ancje teritoriâls. Lis Provinciis? Nissun al combatarà par lôr: ma un nivel di identitât furlane al va salvât”.
Interessante e je stade ancje la riflession sul plan culturâl dulà che la discussion “e je stade soredut su la necessitât di jemplâ la nestre maniere di pensâ di libertât e di inovazion. Par chest i modei a son par esempli Onde Furlane, radio libare che e sorevîf di passe 30 agns a dut e a ducj e il pinsîr inovatîf te musiche, tal cine e tal teatri che vuê a stan tornant a peâsi a une nature militante sul teren de identitât”. Mancul prospetivis par cumò a son sul plan de informazion che no à ancjemò la fuarce par pandi i stes concets a une platee plui largje. “Par cumò la informazion e je dome buine di comentâ la autonomie, no di sburtâle. Nus mancje une analisi serie di chescj temis e soredut une indipendence dai media furlans in tiermins di riflession”: par cumò no sin bogns di meti in pîts une rêt informative avonde largje.
Inte economie i modei invezit a son plui vivarôs: une autogjestion des risorsis e sarès pussibile, come che al dimostre il belanç de Secab presentât di Luigi Cortolezzis. “Jessi parons de nestre aghe al covente a cjapâ cussience che la energjie e je un ben che o podaressin guviernâ di bessôi. Ma parcè no vino cjolte la centrâl di Samblâc, par esempli, sul model di ce che al à fat il Trentin cun grancj beneficis par fameis e impresis?” si domande Cavallo. Il paradòs al è che vuê la uniche multinazionâl che e je in Friûl e je la Udinese. Une scuadre di balon, che dut câs e je un model di cemût che si pues stâ in pîts di bessôi intal mont globâl. ❚
Walter Tomada
LABORATORI DI AUTONOMIE. 1. CJARLINS, Aministrazion............
Nol è par sigûr stât avonde par stiçâ la costituzion di un gnûf partît o moviment che al cjapi sù la ereditât autonomiste che in Friûl e à vût tai ultins agns pocje fortune. Ma il “Laboratori di Autonomie”, screât chest an di 12 sindics che a àn vude la colaborazion de associazion La Grame, al è di sigûr une farie di ideis e soredut une lezion di metodi: almancul secont Giorgio Cavallo, autonomist di une vite, che al à cjalât cuntune vore di atenzion il disvilup di cheste schirie di incuintris. “O ai coordenât – al dîs – il prin incuintri, chel che al veve a ce fâ cui ents locâi e la riforme dal sisteme di guvier de publiche aministrazion inte nestre Regjon. Mi è subit someât un biel mût di confrontâsi parcè che intun moment come chest ducj, dai sindics ai conseîrs comunâi, a son une vore disorientâts. I partîts talians no dan plui ponts di riferiment, ma ordins. E chest al lasse sul teritori une pussibilitât di scuvierzi gnovis situazions dulà che l’autoguvier al somee un sium plui realistic”.


text:
Un pas une vore piçul viers la Europe, un patafon delicât ma fuart de bande de Europe. Par ce che al tocje la tutele des minorancis, la promozion dai dirits linguistics e la valorizazion de diversitât culturâl, il Stât talian al va di lunc a vê une vore di dificoltâts tal rispietâ i standards definîts a nivel internazionâl e tal meti in vore metude il stes principi di fonde che al ven proferît dal articul 6 de sô Costituzion.
Cheste situazion si palese ad in plen intal contest continentâl e in particolâr tes relazions complicadis tra lis istituzions di Rome e il Consei de Europe, par ce che al tocje lis convenzions europeanis dedicadis a chestis cuistions, fatis buinis a Strasburc tai ultins vincjecinc agns, ven a dî la Cjarte europeane des lenghis regjonâls e minoritariis, che e je dal 1992, e la Convenzion cuadri pe protezion des minorancis nazionâls, cjapade sù tal 1995.
In cont de prime, il Stât talian al fâs part de liste, avonde lungje, dai Paîs che no le àn ancjemò ratificade. Pe seconde, impen, al è un di chei che si son impegnâts par prins par metile in vore (ancjemò tal 1997), ancje se fin cumò al à fat pardabon pôc par mantignî i impegns cjapâts sù cu la sô ratifiche.
La cuistion e à cjatât une gnove conferme cu la risoluzion CM/ResCMN(2017)4, fate buine a 5 di Lui stâts de bande dal Consei dai Ministris dal Consei de Europe. Il document al siere il cuart cicli di monitorament in cont des azions pe tutele des minorancis metudis in vore (plui o mancul…) de bande de Republiche taliane, juste daûr de ratifiche fate vincj agns indaûr, e al marche, cuntun lengaç diplomatic che in chel istès al è fin e dûr, che al è ancjemò cetant ce fâ.
Tantis osservazions a tocjin la normative: o che no esist – e chest al è câs dal proviodiment pes popolazions rom e sinti – o ben che e esist, ma no ven metude in vore ad in plen, cemût che o savìn ancje masse ben, sei pe innomenade leç statâl 482/1999 che pe legjislazion regjonâl.
Il Comitât dai ministris dal Consei de Europe al bat soredut su la necessitât di garantî pardabon l’ûs des lenghis des minorancis tai media – te stampe, par radio e par television – e in chest setôr il dêt al è pontât sul vueit che al è ancjemò tal servizi public radiotelevisîf. Cun di plui al met in evidence che si à di fâ di plui a pro de presince des lenghis minorizadis te societât, tes istituzions e tai servizis pai citadins, e a pro dal lôr insegnament e dal lôr ûs normâl tes scuelis. Lis indicazions a son claris e fuartis: formazion pai insegnants, materiâi didatics, sportei linguistics che a funzionin miôr e azions di planificazion linguistiche.
Strasburc al pant une preocupazion fuartonone ancje in cont de situazion dai rom e dai sinti e, plui in gjenerâl, de brute clime di intolerance che e je in Italie, cuintri dai imigrâts, di chei che ju clamin «zingars» e des «minorancis linguistichis storichis».
Viodarìn cemût che a rispuindaran in concret di Rome. Par intant al merete segnalât che ai 2 di Avost stâts la Prime e la Tierce comission dal Senât a àn sierât l’esam de propueste di leç di ratifiche de Cjarte europeane des lenghis regjonâls o minoritariis, che cumò e je pronte par rivâ te Aule di Palaç Madama.
Il test saltât fûr al manten l’implant ecuilibrât che al veve te sô version origjinarie, presentade ancjemò tal imprin de legjislature, però pal moment no si sa cuant che al podarà jessi votât. Par chel plui di cualchidun al à il dubi che ancje par cheste volte no si rivarà ae suspirade ratifiche e che il piçul pas avostan nol sedi nuie altri che une operazion di propagande. Sperìn che nol sedì cussì.
di Marco Stolfo


text:
Cheste volte nol è nissun forest di dâi la colpe. Tocje dome fâ autocritiche. Par chel, cheste volte al fâs plui mâl dal solit. E cuissà trop timp che al coventarà par tornâ a fidâsi di cualchidun. Plui dai bêçs, plui dal orgoi, plui dal balin de cooperazion, la vicende Coopca, indipendentementri di cemût che e finirà, e lassarà une feride cetant profonde tal sintiment di fidance dal cjargnel, soredut dal cjargnel tai confronts di un altri cjargnel. Lait a sintî ce che a disin e ce che a pensin chei che a vevin metût tai lôr librets dute une vite di sacrificis, di fadie, di sparagns pe cjase di ricovar, pal funerâl, pe cjase gnove o pe universitât dal propri fi. Nancje se ur proponin un cont cu la garanzie dal Pape a tornaran a crodi al spirt di une cooperative. “Ben, a podevin stâ plui atents, controlâ i conts tes assembleis, prestâ bêçs par chei tas di interès cussì alts al doveve meti un gri tal cjâf, fâ nassi un suspiet” a ribatin un pâr di lôr. Valu a spiegâ al operari abituât al bon non che si è fate la cooperative cjargnele in plui di un secul di vite o al vecjut che no si intint di finance e che magari, cemût che cualchidun al à contât, al è stât “sburtât” e “convint” a sielzi un determinât plan di dipuesit. Si spere che la magjistrature e rivi insom a cjapâ i colpevui, tal stes timp però al tocje lâ indenant. Pensant ancje a chei che a pierdaran il puest di lavôr e che si zontaran ae schirie di disocupâts, ingrumade in chescj agns.
Sì, parcè che un altri grues probleme che al pese un grum su pe Cjargne al è, come dapardut, la crisi. Fasêt un zîr pai paîs a contâ lis gruis e i cantîrs vierts, o se no domandait ai perîts o ai architets trops progjets che a stan preparant. La edilizie e je ferme, e cun je dut l’indot, dal piastrelist al idraulic, dal fari al marangon. Tocje lâ oltri lis galariis di Damâr par podê continuâ a lavorâ. Une cjadene dure di rompi, soredut se la int che e reste e je simpri di mancul. Par fortune che lis fabrichis gruessis, da la Automotiv aes cjarteris, a dute chê sdrume di piçulis e mediis impresis sparniçadis tra Tumieç, Damâr, Paluce, Vile, Fors e Dimpeç a resistin, se no e sarès peloche. Si dovarès fâur un monument a chescj imprenditôrs ma invezit lis gabelis a continuin a cressi. Alore, ce spietino a intervignî concedint incentîfs, par esempli su pal presi de energjie o niçantsi pe bande largje?
Di chê altre bande il turisim, la agriculture, il bosc a somein simpri che a stedin par fâ ale in gracie dal coraç e de intraprendence di une grampe di inovadôrs; si sint però che al mancje daûr un dissen gjenerâl che al fasi movi ducj dilunc de stesse direzion.
O tornìn alore al probleme des personis, dal guvier dal teritori, dai “manis” che o vevin tirât in bal bielzà tai mês passats propit su pe Patrie. Cjapitul chest, che al continue di un bande a paiâ la assence di un ent comprensoriâl legjitimât a rapresentâ dut il teritori (o sin al setim an di comissariament de Comunitât montane, juste par dî..) e di chê altre si è ingriviât ancjemò di plui cu la vicende Coopca che e à metût in lûs – finalmentri al dîs cualchidun – un sisteme di relazions e di podê che tai ultins agns al veve fat ploie e soreli.
La gnove butade di aministradôrs rivade l’an passât cualchi sperance le à tacade a dâ, ancje se e mancje di une cierte autorevolece a pet di une regjon un tic masse comandine. Par fâsi valê e vê un tic plui di vôs in cjapitul, nol sarès mâl tornâ a inmaneâ aleancis cul Tarvisian e cul Glemonàs.
Il timp al strenç, di int indi è simpri di mancul, e soredut atenzion ae emigrazion de nestre mularie: a stan partint simpri plui zovins. O savìn che al è just che a ledin a fâsi i vues ator pal mont: rindìnsi cont però che dificilmentri a tornaran intune tiere dulà che no varan oportunitâts. Sveìnsi prime che al sedi pardabon masse tart. ❚
David Zanirato
La Cjargne e clope: viaç te crisi de mont............
Cheste volte nol è nissun forest di dâi la colpe. Tocje dome fâ autocritiche. Par chel, cheste volte al fâs plui mâl dal solit. E cuissà trop timp che al coventarà par tornâ a fidâsi di cualchidun. Plui dai bêçs, plui dal orgoi, plui dal balin de cooperazion, la vicende Coopca, indipendentementri di cemût che e finirà, e lassarà une feride cetant profonde tal sintiment di fidance dal cjargnel, soredut dal cjargnel tai confronts di un altri cjargnel. Lait a sintî ce che a disin e ce che a pensin chei che a vevin metût tai lôr librets dute une vite di sacrificis, di fadie, di sparagns pe cjase di ricovar, pal funerâl, pe cjase gnove o pe universitât dal propri fi. Nancje se ur proponin un cont cu la garanzie dal Pape a tornaran a crodi al spirt di une cooperative. “Ben, a podevin stâ plui atents, controlâ i conts tes assembleis, prestâ bêçs par chei tas di interès cussì alts al doveve meti un gri tal cjâf, fâ nassi un suspiet” a ribatin un pâr di lôr. Valu a spiegâ al operari abituât al bon non che si è fate la cooperative cjargnele in plui di un secul di vite o al vecjut che no si intint di finance e che magari, cemût che cualchidun al à contât, al è stât “sburtât” e “convint” a sielzi un determinât plan di dipuesit. Si spere che la magjistrature e rivi insom a cjapâ i colpevui, tal stes timp però al tocje lâ indenant. Pensant ancje a chei che a pierdaran il puest di lavôr e che si zontaran ae schirie di disocupâts, ingrumade in chescj agns.


text:
Come ogni an si cjatarìn te nestre Basiliche Mari par onorâ i Sants Ermacure e Furtunât
Glesie Furlane e La Patrie dal Friûl, cu la colaborazion de Agjenzie Regjonâl pe Lenghe Furlane, a clamin adun i Furlans in ocasion de Fieste dai Sants Patrons dal Friûl, Ermacure, prin Vescul di Aquilee, e Fortunât, so diacun.
L’apontament al è come ogni an a Aquilee, te Basiliche Mari, domenie ai 17 di Lui aes 6 di sere, la prime domenie dopo de zornade juste che e colarès la fieste (i Ss Ermacure e Furtunât, di fat, a son segnâts sul lunari ai 12 di Lui).
Al celebrarà bons. Basili Danelon, vicjari gjenerâl di Concuardie e Pordenon, adun cui predis di Glesie Furlane. Pe ocasion si ricuardaran pre Checo Placerean e pre Antoni Beline, tradutôrs de Bibie, che chest an e je stade protagoniste dal grant event de leture continuade scomençade ai 3 e finide ai 9 di Avrîl.
Cun di plui chest an la zornade si cjame di un gust particolâr ancje par vie di doi ospits speciâi che a insioraran l’incuintri.
Prin al sarà Gabriele Pelizzari, autôr dal libri “Il Pastore ad Aquileia”, opare monumentâl che e presente une aprofondide leture dai mosaics. L’autôr, cun inizi aes 5 dopomisdì, al compagnarà la visite dai paviments de basiliche, fasintnus cognossi i contignûts dai siei studis.
Il secont ospit al sarà il coro “Vôs di Vilegnove” che al compagnarà la messe e che chest an al à a pene cjantât a Rome, puartant la lenghe furlane dentri de Basiliche di Sant Pieri.
Finide la messe si cjatarìn ducj alì dal ristorant “Ai Patriarchi” par continuâ la fieste.
Redazion
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Arnold Schönberg
Arnold Franz Walther Schönberg (IPA: [ˈaːʁnɔlt fʁant͡s ˈʃøːnbɛʁk]; Viene, 13 di Setembar 1874 – Los Angeles, 13 di Lui 1951) al fo un compositôr dai Stâts Unîts di Americhe di origin austriache, tra i prins dal XX secul a scrivî musiche dal dut al di fûr des regulis dal sistem tonâl e un dai dopratôrs dal mètodi dodecafonic, basât su une sequence (dite serie, dontri il tiermit musiche seriâl) comprindint dutis lis dodis notis de scale musicâl cromatiche temperate. Al fo associât cul moviment espressionist todesc, e al fo il massim rapresentant de Seconde Scuele Vienês di Musiche.


text:
Cui che no à ancjemò viodût la biele mostre te cripte de glesie di Vile di Buie – “Oms, machinis, rigjile. Fâ modon a Buie” – che al profiti dal so sprolungjament par tornâ a gjoldi une sapience antighe, chê dal fâ modon, che si è sparniçade ator pal mont cul lavôr di fruts, feminis e oms. La mostre e compagne la distribuzion dal libri “Fâ modon a Buie” di Laura Nicoloso e Andrea Cattarino, dât fûr de clape culturâl “el tomât”, impegnade di agns te ricostruzion de memorie storiche de comunitât buiese a traviers di testemoneancis orâls e materiâls, par rinfuarçâ lis sôs lidrîs.
La mostre e conte fornâs e fornasîrs furlans di Buie, simbui di un paîs e de sô int, de storie dal lavôr e des migrazions. Esperiencis di vite che a fevelin di capacitâts tecnichis e faturis cuotidianis, di abilitâts specialistichis particolârs e di manoalancis semplicis, di orgoi professionâl, ma ancje di sfrutament de lavoranzie di fruts e feminis.
In esposizion mapis catasticâls che a disin cetant difondudis che a vegnin tal Sietcent lis fornâs rurâls artesanâls sul teritori di Buie e la massarie produsude dai “scudielins di Vile e di Sacuel”. Di no pierdi lis pladinis dal Sîscent e lis preseosis scudielis cun decorazions blu cobalt (finidis di doprâ tal Sietcent), cjatadis, cul cjâf injù, suntun cuviert di une cjase, daspò dal taramot, li che a jerin stadis metudis par no fâ jentrâ aghe dai cops.
Impuartants i materiâi dal “Pravilegjo di Urbignà”, la storiche fornâs industriâl a fûc continui in vore de seconde metât dal Votcent fin ai agns Setante dal Nûfcent, prime dal taramot. In mostre a son imprescj e prodots origjinâi: des cariolis antighis aes primis machinis, dai stamps di len
a chei di ghise, dal vagon sui binaris
al tratôr “lilliput”.
Te glesie di Vile, in gracie de colaborazion di cetancj citadins, il visitadôr al pues viodi modons plens e sbusâts, cops, planelis, clâfs di volte, ma ancje progjets origjinâi di fors e fornâs e fotos vecjis. Une sezion de mostre e je dedicade ai tancj documents – faturis, bolis di traspuart feroviari, letaris, cartulinis – che a testemonein i rapuarts de Fornâs Calligaro&Nicoloso cun dute la Europe e l’indot di cheste ativitât industriâl sul tiessût produtîf locâl, massime pai faris e pai marangons e po ancje pai mecanics e eletriciscj furlans. Significatîfs i modons, fats a man, cu lis scritis CN6, CN5 e CN4: lis iniziâls si riferissin ae Calligaro&Nicoloso, il numar al spessôr in centimetris e i balins, di un a cuatri, ae scuadre di lavôr che ju faseve. Chê che, ae fin de zornade, e veve lavorât di plui, e veve un premi di produzion.
Buie, tiere di fornâs
La nassite e il svilup des fornâs artesanâls, ancje se di dimensions piçulis e a fûc intermitent – lis “cravuatis” –, a son peâts ae nature de tiere che e deve rigjile di cualitât cetant buine dongje di jaciments di torbe, doprade tant che combustibil (memoriis soteranis dal lâc dal Cjamp di Osôf).
Par doprâ tant la rigjile che la torbe tocjave vierzi une gjave, vê un “pravilegjo” (peraule che e indicave sedi la “cjarte” par vierzi une gjave sedi la fornâs metude in vore dongje des gjavis). Tal regjistri dai batisims de plêf di Sant Laurinç di Buie, za sul imprin dal Sîscent,
e je iscrite la nassite a Vile di un Baracchini,
fi di Domeni “scodellaro”.
Documents e reperts inedits, toponomastiche, testemoneancis orâls e materiâls a àn permetût di localizâ almancul altris trê fornâs (in vore dal Sîscent): la Fornasate di Cjocjo, li che a àn imparât il mistîr ducj i fornasârs di Buie, e dôs fornasinis par massarie di taule a Vile e Sacuel.
Il catastic austroongjaric (1850-1950) al à regjistrât 19 fornâs diferentis, massime a Madone e Urbignà, ma ancje a Tonçolan. Ator de fin dal Votcent, te zone di Urbignà, a vegnin dismetudis lis fornâs di Eustacchio “Zorzon”, che a trasferiran la lôr ativitât a Graz, in Austrie, li che a fondaran un grant complès industriâl che al cressarà simpri plui tal Nûfcent e si invie la trasformazion des fornâs dai Calligaro “Lene”, supuest de nassite
de prime fornâs industriâl di Buie:
il “Pravilegjo di Urbignà”.
Tal 1876, l’inzegnîr civîl Enrico Pauluzzi
al firme il progjet di une gnove fornâs a fûc continui cul sisteme Hamilt e e ven metude in pîts la societât cooperative Calligaro&Nicoloso (“Lene e Cavalet”). Tal 1903, te suaze
de esposizion industriâl nazionâl di Udin,
i prodots de fornâs a forin premiâts cuntune segnalazion di cualitât. Dal 1920, passadis
lis dificoltâts de prime vuere mondiâl,
la fornâs e cognòs un moment di fuarte espansion industriâl, mecanizant cualchi
fase de lavorazion.
Erika Adami
ART-Â. Fors, fornâs e fûcs di Buie. Un toc di storie dal Friûl............
Cui che no à ancjemò viodût la biele mostre te cripte de glesie di Vile di Buie – “Oms, machinis, rigjile. Fâ modon a Buie” – che al profiti dal so sprolungjament par tornâ a gjoldi une sapience antighe, chê dal fâ modon, che si è sparniçade ator pal mont cul lavôr di fruts, feminis e oms. La mostre e compagne la distribuzion dal libri “Fâ modon a Buie” di Laura Nicoloso e Andrea Cattarino, dât fûr de clape culturâl “el tomât”, impegnade di agns te ricostruzion de memorie storiche de comunitât buiese a traviers di testemoneancis orâls e materiâls, par rinfuarçâ lis sôs lidrîs.


text:
Prins pas di autonomiscj e indipendentiscj daspò dal sucès eletorâl
Il risultât di un percors culturâl e politic che al à lidrîs antighis, ma che si à disvilupât in particolâr dilunc dai ultins agns e che il so caratar di fonde al è la capacitât di tignî dongje, cun ecuilibri e cun coerence, pragmatisim, ideâi, capacitât di dialic e di confront. Al è chel che al è saltât fûr des elezions “regjonâls” che a son stadis in Corsiche ai 3 e ai 10 di Dicembar stâts. In chê ocasion i citadins de isule, cul 56,5% dai consens tal secont turni a pro de coalizion nazionalitarie “Pè a Corsica” (che e veve za cjapât il 45,36% dai vôts tal prin), a àn fat une sielte fuarte, clare e par nuie casuâl a pro de aleance tra i autonomiscj di “Femu a Corsica” e i indipendentiscj di “Corsica Libera”, che si presentavin adun cuntun program che tra i siei ponts di fonde al previôt la couficialitât de lenghe corse, une soluzion pe cuistion dai presonîrs politics e il statût di resident par fâi cuintri ae speculazion edilizie.
Lis elezions pe gnove Coletivitât Teritoriâl uniche de Corsiche, che i àn dât a “Pè a Corsica” ben 41 dai 63 puescj disponibii inte Assemblee de isule, a segnin un cambi culturâl che al tocje dute la societât di chenti. Di une bande l’eletorât cors al à premiât la azion dal guvier vuidât dal autonomist Gilles Simeoni e de Assemblee cun a cjâf l’indipendentist Jean-Guy Talamoni, che dal 2015 al 2017 a àn inviât il percors istituzionâl de fusion tra la Coletivitât precedente e i dipartiments de Alte e de Basse Corsiche, che al vignarà completât vie par chest an. Di chê altre al à mostrât, in maiorance, la volontât che lis cuistions che a tocjin chê comunitât e i siei rapuarts cul Stât francês, cu la Europe e cul mont a vegnin frontadis cuntune vision e cuntune atenzion che a sedin “de Corsiche” e “pe Corsiche”.
Chest ategjament si lu vualmave za doi agns e mieç indaûr, cu la prime vitorie tes elezions “regjonâls” de bande de aleance, e si à palesât ad implen juste vie pal an passât, a tacâ des elezions politichis di Jugn, là che 3 dai 4 puescj di deputât ju àn vuadagnâts propit i candidâts nazionalitaris. Cun di plui tes ultimis regjonâls, dongje de afermazion di “Pè a Corsica”, tal prin turni al è stât ancje il risultât di “U Rinnovu”, altre fuarce indipendentiste che e à cjapât il 6,69% e che par pôc no à rivât a passâ il soiâr dal 7% par fâ il secont turni e par jentrâ te Assemblee.
Propit la presince e il risultât di “U Rinnovu” e salacor ancje la sô sielte di no imparintâsi cun “Pè a Corsica” te balotazion a son un altri segnâl fuart dal cambiament che al è in vore te isule, là che e esist une vision di Corsiche, condividude di tancj di lôr ancje se cun ategjaments diferents, che e je alternative e salacor antagoniste rispiet a chê che a àn a Parîs.
Il spieli di chest al è il ridimensionament di ducj i partîts unioniscj e in particolâr di chei di çampe e di centriçampe. Altris elements impuartants a son stâts l’impat dal cambiament istituzionâl inte direzion de unitât aministrative, la incressite e la evoluzion positive de cussience identitarie e la crisi di chel sisteme clientelâr “tipic” di une cierte Corsiche “francesissime”, che si à palesade ancje tal astensionisim fuart (48%).
Cumò, inte suaze de aministrazion de Corsiche e de politiche pe Corsiche, i doi rapresentants principâi de coalizion – Simeoni e Talamoni – a varan di fâsi sintî e di fâsi scoltâ di Parîs. Dopo doi incuintris interlocutoris in Zenâr cui rapresentants dal guvier, che pal moment si son mostrâts sorts denant des propuestis di “Pè a Corsica”, si cjataran in curt cul president Macron. Viodarìn ce che al nas.
di Marco Stolfo


text:
PRIME PART
il libri dal emanuel
Jentrade
1 1 Vision che Isaie, fi di Amos, al à vude sun Gjude e sun Gjerusalem ai timps di Ozie, di Jotam, di Acaz e di Ezechie, rês di Gjude.
Ingratitudin e coruzion
2 Sintît, cîi; scolte, tiere,
parcè che al fevele il Signôr:
“O ài tirâts sù fîs, ju ài puartâts in alt,
e lôr si son rivoltâts cuintri di mê.
3 Il bo al ricognòs il so proprietari
e il mus la trasêf dal so paron,
ma Israel nol cognòs
e il gno popul nol capìs”.
4 Puare mai jê la gjernazie pecjadorie,
il popul cjamât di inicuitât,
la raze di delincuents,
i fîs pervertîts!
A àn butât di bande il Signôr,
a àn spreseât il Sant di Israel,
a son tornâts indaûr.
5 Dulà volêso ancjemò jessi pestâts,
vualtris ch’o ingrumais ribelions?
Dut il cjâf al è malât,
dut il cûr si inflapìs.
6 De plante dai pîts fint al cjâf,
nol è nuie di intîr;
feridis, macjis
e plais viertis
no son stadis netadis ni fassadis
ni curadis cul vueli.
7 La vuestre tiere e je fiscade,
lis vuestris citâts arsinidis dal fûc,
il vuestri teren i forescj
s’al glotin presince di vualtris;
la desolazion e je tant che un fruç
fat dai forescj.
8 La fie di Sion e je restade
tant che une staipe intun vignâl,
tant che un ripâr tun cjamp di anguriis,
tant che une citât sidiade.
9 Se il Signôr des schiriis
no nus ves lassât cualchidun che le à scapolade,
o saressin come Sodome,
precîs edentics di Gomore.
Cuintri dal formalisim cultuâl
10 Scoltait la peraule dal Signôr,
sorestants di Sodome,
slungjait la orele a ce ch’al insegne il nestri Diu,
popul di Gomore!
11 “Parcè mo a mi la bondance dai vuestris sacrificis?”
al dîs il Signôr.
“O soi stuf dai olocauscj dai rocs
e dal gras dai vidiei.
Il sanc dai mançs, dai agnei e dai becs
no lu ài a grât.
12 Cuant che o vignîs a presentâsi denant di me,
cui us domandial chest a vualtris,
di vignî a balinâ tai miei andits?
13 Finîtle di puartâmi oblazions che no mi van,
l’incens al è par me une porcarie,
lunis gnovis, sabidis, sembleis publichis;
no sopuarti inicuitâts e fiestis grandis.
14 La mê anime e à in asse
lis vuestris lunis gnovis e lis vuestris solenitâts;
a son par me un pês,
o soi stuf di sopuartâlis.
15 Cuant che o slungjais lis vuestris mans,
jo o sieri i vôi denant di vualtris.
Ancje cuant che o moltiplicais la preiere,
jo no scolti gran,
lis vuestris mans a son incolmis di sanc.
16 Lavaitsi, smondeaitsi,
tirait vie de mê presince
il mâl des vuestris voris,
finîtle di fâ mâl.
17 Imparait a fâ ben,
cirît ce ch’al è just,
judait il tibiât,
fasêt justizie al vuarfin,
parait la vedue”.
18 “Dài, vignît e cuistionìn”
al dîs il Signôr.
“Se i vuestris pecjâts a son tant che il scarlat,
a deventaran candits tant che la nêf;
s’a son ros tant che la purpure,
a deventaran come la lane.
19 S’o vês buine volontât e o ubidîs,
o mangjarês i prodots de tiere.
20 Ma se si rifudais e si rivoltais,
o sarês glotûts de spade,
parcè che la bocje dal Signôr e à fevelât”.
Lamentazion sore de citât
21 Cemût mai ch’e je deventade une pelande
la citât fedêl?
E jere plene di dretece,
la justizie e jere di cjase li di jê;
cumò invezit dome sassins.
22 Il to arint al è deventât tant che crostis,
il to vin messedât cu l’aghe.
23 I tiei princips a son ribei
in societât cui laris;
a son ducj ch’a bramin regâi
e ur corin daûr a lis ricompensis.
No i fasin justizie al vuarfin
e la cause de vedue no rive fin li di lôr.
24 Par chel, sentence dal Signôr,
Diu des schiriis,
il Fuart di Israel:
“Propit!, o fasarai justizie dai miei contraris
e mi svindicarai dai miei nemîs.
25 O slungjarai la mê man sore di te,
o smondearai lis tôs crostis,
come tun for o pararai jù dut il to plomp.
26 E o fasarai deventâ i tiei judiçs come tal imprin
e i tiei conseîrs come in principi.
Dopo ti clamaran citât de justizie,
citât fedele”.
27 Sion e sarà sfrancjade cu la justizie
e chei dai siei ch’a tornaran, cu la dretece.
28 Ma i ribei e i pecjadôrs a saran fruçâts ducj intun colp,
e chei ch’a butin di bande il Signôr a saran fiscâts.
Cuintri dal cult dai idui
29 Propit, si vergognarês par colpe dai rôi
che ur tignîs tant,
e o restarês malapaiâts par colpe dai zardins
ch’o deventais mats.
30 Propit, o sarês tant che un rôl
cu lis fueis a pendolon
e tant che un zardin che nol à aghe.
31 Il fuart al deventarà lescje
e la sô vore une faliscje,
ducj i doi a brusaran insieme
e nissun no ju distudarà.